Kevin Kvåle

**Kevin Kvåle** (født 1991), kallenavn **«Spektre»**, er en norsk metal-trommeslager og låtskriver fra Kristiansand. 

Kvåle er mest kjent som trommeslager i Gaahls WYRD og Horizon Ablaze, men har også vært tilknyttet band som Svartelder og From The Vastland og gjort oppdrag for blant andre Mayhem, Immortal og 1349. Ved siden av musikerkarrieren jobber han som kulturskolelærer.

## Musikkarriere
Kvåle begynte med trommeundervisning som 14-åring – etter eget utsagn fikk han et slags livskall etter å ha sett Slipknot opptre hos Letterman. Han gikk musikklinja ved Vågsbygd videregående skole og studerte senere musikk ved UiA (Fakultet for kunstfag, Rytmisk musikk), med bachelor faglærer i musikk og mastergrad i utøvende musikk. 

### Horizon Ablaze (2009–)
Som 18-åring var han i 2009 med på å danne ekstremmetalbandet Horizon Ablaze. Bandet var aktivt frem til 2014, og sto bak to plateutgivelser før de tok en lengre pause. I 2016 tok de opp igjen aktiviteten, og i 2018 ga de ut det folkefinansierte albumet *The Weight of a Thousand Suns*. Høsten 2025 kunngjorde de via sosiale medier at de var i ferd med å spille inn studioalbum nummer fire.  

Kvåle og medgründer Stian Ruethemann skriver låtene sammen. Andre bandmedlemmer er André Kvebek (eks-1349, Den Saakaldte, Pantheon I, Svartelder), Maurice Adams og Jan Laksesvela. Kunstneren Kjell Åge Meland, som står bak plateomslagene, er også oppført som fullverdig bandmedlem.

### From The Vastland (2015–)
Den iranske black metal-musikeren «Sina Winter» fikk fribyopphold etterfulgt av fast opphold i Norge etter å ha spilt på Infernofestivalen 2013 med bandprosjektet sitt From The Vastland. Fra 2015 har Kvåle vært fast tilknyttet prosjektet, der han per 2025 har medvirket på fem utgivelser og en rekke konserter. Også André Kvebek, som Kvåle spiller sammen med i Horizon Ablaze og Svartelder, er med.

I 2014 ble bandet nominert i klassen Global metal band under *[[Metal Hammer|Metal Hammers]]* «Golden Gods Award».

### Svartelder (2017–)
Kvåle ble medlem av svartmetallbandet Svartelder i 2017, og har per 2025 medvirket på to plateutgivelser: *Pits* (2019) og *Trenches* (2024). Bandet består for øvrig av grunnlegger Anders Olav «Doedsadmiral» Hansen (Nordjevel, Doedsvangr) på vokal, og Kvåles bandkamerat fra Horizon Ablaze og From The Vastland, André «Tjalve» Kvebek, på gitar og bass.  

Ifølge en omtale fra plateselskapet var det i dette bandet at Kvåle for første gang benyttet artistnavnet «Spektre», mens Kvebek tok navnet «Tjalve» (tidligere «Maletoth») – ifølge bandet for at Svartelders musikk skal stå for seg selv og ikke bedømmes ut fra bandmedlemmenes tidligere arbeid. Kvåle har fortsatt å bruke Spektre også i andre sammenhenger, blant annet med Gaahls WYRD, og identiteten bak artistnavnene er allment kjent.

Bandets skriveprosess har bestått i at Kvåle spiller inn trommespor som Tjalve deretter bygger videre på med melodilinjer og riff, mens Doedsadmiral har skrevet tekstene. Bandet har utelukkende jobbet i studio, hver for seg og uten planer om konserter. I et intervju i 2019 uttalte Tjalve at han ikke har møtt Doedsadmiral personlig.

### Gaahls WYRD (2017–)

Gaahls WYRD ble dannet i 2015 og spilte en rekke turneer og konserter i årene som fulgte. Da bandets trommeslager Bård Kolstad i 2017 ble opptatt med andre prosjekter anbefalte han Kevin Kvåle som sin erstatter. Kvåle har vært fast medlem siden og spiller på begge albumene bandet har sluppet per 2025, inkludert den Spellemannprisvinnende debutplata *GastiR – Ghosts Invited* (2019).

### Sessionmusiker for andre band
Kvåle har spilt live med Mayhem og 1349, og var studiomusiker på Immortal-albumet *War Against All* (2023). 

I 2017 medvirket han på verdensmusikk-utgivelsen *Ferd* fra Music Without Borders. Han har også spilt live med det norske prog-folkbandet Marekvist. 

### Brødresamarbeid
Kvåle har en gitarspillende tvillingbror Joakim, og de to har hatt flere bandprosjekter sammen. I perioden 2011–2014 spilte de i trioen Tony and The Twins sammen med Olav Tony Lunde. Fra 2024 har de to jobbet med bandprosjektet Titan Two, et «Sci-Fi black metalband».

## Stil
Kvåle har uttalt at det er viktig for ham å ikke stivne i en form eller stilart: — Blast beats betyr ingenting hvis musikken du spiller oppå dem er totalt uinspirert og kjedelig.
Selv om han primært er kjent som metalmusiker spiller han derfor også med band fra ulike sjangere og bruker improvisasjon som verktøy i øvingssammenheng, og har latt seg inspirere av spillestilen til ulike jazzmusikere, som Ginger Baker og Benny Greb, selv om han «egentlig ikke liker musikken». Også Ash Shoan (Snow Patrol, The Waterboys med flere) og Steve Jordan er nevnt som inspirasjonskilder fra andre musikksjangere.

Kvåles masteroppgave ved UiA handlet om slåttetromme. Han har beskrevet det som tilfredsstillende å blande inn elementer av norsk folkemusikk i svart- og dødsmetall og «få disse to verdenene til å smelte sammen», noe som blant annet kan høres på det Spellemannprisvinnende Gaahls WYRD-albumet *GastiR – Ghosts Invited* (2019).

Kvåle spiller på et Gretsch New Classic kit med store Meinl cymbaler og doble 20” basstrommer.

## Utmerkelser og priser

* 2020: Spellemannprisen 2019 for *GastiR – Ghosts Invited* med Gaahls WYRD
* 2014: Nominert i kategorien Global metal band under *[[Metal Hammer|Metal Hammers]]* «Golden Gods Award», med From The Vastland

## Utdanning og annen yrkesaktivitet
Kvåle har en mastergrad i utøvende musikk og pedagogikk fra UiA, og har undervist i musikk siden 2014. Siden 2015 har han vært kulturskolelærer i Froland kommune. Han har uttalt ambisjoner om å utvide undervisningspraksisen sin, med mentorordning og trommeklinikker. 

Kvåle har også studert filosofi.

## Diskografi

### Med Gaahls WYRD

* 2019: *GastiR – Ghosts Invited* (Season of Mist)
* 2019: «Ghosts Invited» – single (Season of Mist)
* 2019: «From the Spear» – single (Season of Mist)
* 2019: «Carving the Voices» – single (Season of Mist)
* 2021: *The Humming Mountain* – EP (Season of Mist)
* 2025: *Braiding the Stories* (Season of Mist)

### Med Svartelder

* 2019: «III» – single (Dusktone/Soulseller Records)
* 2019: *Pits* (Dusktone/Soulseller Records)
* 2024: *Trenches* (Soulseller Records)

### Med From The Vastland

* 2016: *Chamrosh* (Immortal Frost Productions)
* 2018: *Daevayasna* (Satanath Records)
* 2020: *The Haft Khan* (Satanath Records)
* 2022: *Taurvi* (The Crawling Chaos)
* 2024: *Tenebrous Shadow* (The Crawling Chaos)

### Med Horizon Ablaze

* 2009: *Deconstructive Portrait* – EP (selvutgitt)
* 2011: *Spawn* (Mayhem Music)
* 2014: *Dødsverk* (Code666)
* 2018: *The Weight of a Thousand Suns* (Leviatan/Diger)

### Medvirker på

* 2017: Music Without Borders – *Ferd* (Heilo)
* 2023: Immortal – *War Against All* (Nuclear Blast)

## Filmografi

* 2017: *Blackhearts* – dokumentarfilm

## Referanser


## Eksterne lenker
*